JUBILE ร่วงแรงรอบ 2 ปี โบรกฯแนะลงทุนระยะยาว-คาดงบฯ ฟื้นตัวตั้งแต่ Q2
JUBILE ร่วงแรงรอบ 2 ปี โบรกฯแนะลงทุนระยะยาว-คาดงบฯ ฟื้นตัวตั้งแต่ Q2 ณ เวลา 15.16 น.อยู่ที่ 24.00 บาท ลบ 1.50 บาท หรือ 5.88% มูลค่าการซื้อขาย 47.60 ล้านบาท และมีการแตะระดับต่ำสุดที่ 23.50 บาท ซึ่งนับว่าเป็นการปรับตัวลงแรงสุดในรอบ 2 ปี จากวันที่ 23 พ.ค.57
12 พ.ค. 2558

ผู้สื่อข่าวรายงานว่า ราคาหุ้น บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE ณ เวลา 15.16 น.อยู่ที่ 24.00 บาท ลบ 1.50 บาท หรือ 5.88% มูลค่าการซื้อขาย 47.60 ล้านบาท โดยเปิดตลาดที่ 25.00 บาท แตะระดับสูงสุดที่ 25.25 บาท และปรับตัวแตะระดับต่ำสุดที่ 23.50 บาท ซึ่งนับว่าเป็นการปรับตัวลงแรงสุดในรอบ 2 ปี จากวันที่ 23 พ.ค.57
 
บล.เมย์แบงก์ กิมเอ็ง ระบุในบทวิเคราะห์(12 พ.ค.)ว่า JUBILE รายงานกำไรสุทธิ 28 ล้านบาท ลดลง 41% จากไตรมาสก่อน และ 38% จากปีก่อน ซึ่งเป็นระดับกำไรที่ต่ำกว่า 30 ล้านบาท/ ไตรมาส เป็นครั้งแรกในรอบ 12 ไตรมาสของบริษัท โดยสาเหตุความอ่อนแอในไตรมาสนี้เกิดจาก อัตรากำไรขั้นต้นที่ลดลงอย่างมีนัยสำคัญเหลือเพียง 38.5% จาก 41.6% ในไตรมาส 4/57 และ 46.0% ในไตรมาส 1/57
อย่างไรก็ดี ไตรมาส 2/58 คาดว่าผลการดำเนินงานจะทรงตัว หรือ เพิ่มขึ้นได้เล็กน้อยจากไตรมาสแรก จากอัตรากำไรขั้นต้นที่น่าจะฟื้นตัวกลับมาจากการขายสินค้ามาร์จิ้นต่ำที่ลดลง แต่จากภาวะเศรษฐกิจในประเทศยังคงอ่อนแอ ทำให้แรงจูงใจในการซื้อสินค้าฟุ่มเฟือยจึงยังไม่มี จึงมองว่าผลการดำเนินงานจะยังไม่โดดเด่นนัก อีกทั้งการมีฐานกำไรที่สูงกว่า 63 ล้านบาทในไตรมาส 2/57 คาดจะทำให้ภาพผลกำไรจะหดตัวจากไตรมาสก่อนอีกไตรมาส ทั้งนี้มองว่า ฐานะทางการเงินยังดูเข้มแข็ง ไม่มีหนี้สิน สภาพคล่องยังคงสูง
บล. ซีไอเอ็มบีไอ ระบุในบทวิเคราะห์(12 พ.ค.)ว่า จากการสอบถามผู้บริหาร ได้ให้แนวโน้มอัตรากำไรขั้นต้นใน ไตรมาส 2/57   น่าจะกลับมาที่ระดับปกติที่มากกว่า 40% จากสัดส่วนเพชรกะรัตที่ลดลง
อีกทั้งมองว่า ราคาหุ้นปรับตัวลงแรงกว่า 28% ภายใน 3 สัปดาห์ที่ผ่านมา ส่งผลให้ราคาเริ่มมีอัพไซด์ที่น่าสนใจ โดยมองว่าที่ราคาแถว 25-28 บาท (ซึ่งเป็นระดับ PE เฉลี่ย 5ปีย้อนหลัง ที่ 21 เท่า) เป็นระดับที่น่าสนใจเข้าสะสม เพื่อลงทุนในระยะยาว และผลประกอบการที่น่าจะเริ่มฟื้นตัวได้ในครึ่งปีหลังปี 58